**PREDKLADACIA SPRÁVA**

Úrad vlády Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov a ktorým sa menia a dopĺňajú niektoré zákony (ďalej len „návrh zákona“).

Návrh zákona predstavuje realizáciu úlohy B.1 uznesenia vlády Slovenskej republiky č. 340 zo 16. júna 2021 k „*Plánu legislatívnych úloh vlády Slovenskej republiky na mesiace jún až december 2021*“, úlohy B.17 uznesenia vlády č. 468 z 15. júla 2020 k *„návrhu na určenie gestorských ústredných orgánov štátnej správy a niektorých orgánov verejnej moci zodpovedných za prebratie a aplikáciu smerníc“* a úlohy č. 27 Plánu legislatívnych úloh vlády na rok 2021.

Predmetom návrhu zákona je transpozícia smernice Európskeho parlamentu a Rady (EÚ) 2019/1937 z 23. októbra 2019 o ochrane osôb, ktoré nahlasujú porušenia práva Únie (Ú. v. EÚ L 305, 26.11.2019) v platnom znení (ďalej len „smernica (EÚ) 2019/1937“). Obsahom návrhu zákona je najmä prebratie jednotlivých článkov smernice (EÚ) 2019/1937 do súčasného znenia zákona. Východiská ako i prehľad zásadných navrhovaných zmien je podrobne uvedený vo všeobecnej časti dôvodovej správy. Uvedená smernica (EÚ) 2019/1937 nadobudla účinnosť koncom roku 2019 a do dnešného dňa nebola dostatočne, v plnej miere a správne transponovaná do slovenského vnútroštátneho právneho poriadku.

Z tohto dôvodu predkladateľ vypracoval a predložil návrh zákona do medzirezortného pripomienkového konania v novembri 2021, avšak vzhľadom na mnohé externé faktory, ktoré predkladateľ nemohol ovplyvniť a vzhľadom na komplexnosť materiálu boli rozporové konania ukončené až v máji 2022. Pri príprave predkladaného materiálu predkladateľ aktívne spolupracoval so zástupcami Úradu podpredsedu vlády, ktorý neriadi ministerstvo, Úradu na ochranu oznamovateľov protispoločenskej činnosti, Generálnej prokuratúry a Protimonopolného úradu. I vďaka poskytnutej súčinnosti zúčastnených subjektov boli do návrhu zákona doplnené ustanovenia, ktoré majú za cieľ odstrániť nedostatky, ktoré boli identifikované až v aplikačnej praxi.

Európska komisia dňa 27. januára 2022 adresovala Slovenskej republike formálne oznámenie C(2022)500/27 vydané v súlade s článkom 258 Zmluvy o fungovaní Európskej únie, ktorým Európska komisia začala voči Slovenskej republike konanie o porušení zmlúv vedené pod číslom 2022/0188 z dôvodu nedodržania transpozičnej lehoty smernice (EÚ) 2019/1937.

Dátum účinnosti návrhu zákona sa navrhuje od 1. novembra 2022 vzhľadom na predpokladanú dĺžku legislatívneho procesu, s výnimkou ustanovení § 10 ods. 1, § 22 ods. 4 a § 13 ods. 14 návrhu zákona.

Návrh zákona nebol predmetom vnútrokomunitárneho pripomienkového konania. Návrh zákona bol predmetom medzirezortného pripomienkového konania a na rokovanie Legislatívnej rady vlády Slovenskej republiky sa predkladá s jedným rozporom s Úradom na ochranu oznamovateľov protispoločenskej činnosti a jedným rozporom s Protimonopolným úradom Slovenskej republiky.